2021/0159 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за одобряване на оценката на плана за възстановяване и устойчивост на Гърция

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост, и по-специално член 20 от него,

като взе предвид предложението на Европейската комисия,

като има предвид следното:

(1)Пандемията от COVID-19 оказа отрицателно въздействие върху икономиката на Гърция. През 2019 г. брутният вътрешен продукт на глава от населението на Гърция по текущи цени (БВП на глава от населението) беше 55 % от средния за ЕС. . Според прогнозата на Комисията от пролетта на 2021 г. реалният БВП на Гърция е намалял с 8,2 % през 2020 г. и се очаква да намалее кумулативно с 4,5 % през 2020 г. и 2021 г. По-трайните фактори, които имат въздействие върху икономическите резултати в средносрочен план, включват по-специално високото равнище на дълготрайна безработица, ниския растеж на производителността, дължащ се на концентрирането на икономическата дейност в традиционните и нискоиновационните сектори; освен това високите регулаторни тежести, бюрокрацията и бавната и неефективна съдебна система възпрепятстват частните инвестиции.

(2)На 9 юли 2019 г. и на 20 юли 2020 г. Съветът отправи препоръки към Гърция в контекста на европейския семестър. По-специално през 2019 г. Съветът препоръча на Гърция да предприеме действия през 2019 г. и 2020 г. за: а) постигане на устойчиво икономическо възстановяване и преодоляване на прекомерните макроикономически дисбаланси чрез продължаване и завършване на реформите в съответствие с ангажиментите, поети за периода след приключване на програмата в рамките на заседанието на Еврогрупата на 22 юни 2018 г. (специфична за държавата препоръка 1 от 2019 г.); и б) съсредоточаване на свързаната с инвестициите икономическа политика върху устойчивия транспорт и логистика, опазването на околната среда, енергийната ефективност, енергията от възобновяеми източници и проектите за междусистемни връзки, цифровите технологии, научноизследователската и развойната дейност, образованието, уменията, пригодността за заетост, здравеопазването и обновяването на градските райони, като се вземат предвид регионалните различия и необходимостта да се гарантира социално приобщаване (специфична за държавата препоръка 2 от 2019 г.). През 2020 г. Съветът препоръча на Гърция да предприеме действия през 2020 г. и 2021 г.: а) да предприеме всички необходими мерки за ефективно справяне с пандемията, за поддържане на икономиката и за подпомагане на последващото възстановяване в съответствие с „общата клауза за дерогация“; когато икономическите условия позволяват това, да провежда фискални политики, насочени към постигане на разумни средносрочни фискални позиции и гарантиране на устойчивостта на дълга, като същевременно засили инвестициите. да укрепи устойчивостта на здравната система и да осигури адекватен и равен достъп до здравни грижи (специфична за държавата препоръка 1 от 2020 г.); б) да смекчи въздействието на кризата върху заетостта и социалната сфера, включително като въведе мерки, например схеми на работа при непълно работно време и осигуряване на ефективна подкрепа за активизиране (специфична за държавата препоръка 2 от 2020 г.); в) да предприеме бързо мерки за осигуряване на ликвидност и непрекъснат поток от кредити и друго финансиране за икономиката, като се съсредоточи по-специално върху малките и средните предприятия, които са най-силно засегнати от кризата; с приоритет да изпълнява зрели публични инвестиционни проекти и да насърчи частните инвестиции, за да стимулира икономическото възстановяване; да съсредоточи инвестициите върху екологичния и цифровия преход, по-специално върху безопасните и устойчиви транспорт и логистика, чистото и ефективно производство на енергия и нейното използване, екологичната инфраструктура, цифровите инфраструктури с много голям капацитет и цифровите умения; да укрепи устойчивостта на здравната система и да осигури адекватен и равен достъп до здравни грижи (специфична за държавата препоръка 1 от 2020 г.); и г) да продължи и завърши реформите в съответствие с ангажиментите след приключването на програмата, поети на заседанието на Еврогрупата от 22 юни 2018 г., за възобновяване на устойчивото икономическо възстановяване след постепенното облекчаване на ограниченията, наложени поради пандемията от COVID-19 (специфична за държавата препоръка 4 от 2020 г.). След като оцени напредъка в изпълнението на тези специфични за всяка държава препоръки към момента на представяне на плана за възстановяване и устойчивост, Комисията констатира, че е постигнат съществен напредък по отношение на препоръките за ефективно справяне с пандемията, включително чрез прилагане на мерки като схеми за работа при непълно работно време и осигуряване на ликвидност на засегнатите дружества, както и по отношение на препоръката за продължаване и приключване на реформите в съответствие с ангажиментите, поети за периода след приключване на програмата в рамките на заседанието на Еврогрупата на 22 юни 2018 г.

(3)На 2 юни 2021 г. Комисията публикува задълбочен преглед по член 5 от Регламент (ЕС) № 1176/2011 на Европейския парламент и на Съвета за Гърция. Анализът на Комисията ѝ даде основание да заключи, че в Гърция са налице прекомерни макроикономически дисбаланси, по-специално във връзка с високия държавен дълг, непълното външно ребалансиране и високото равнище на необслужваните кредити в условията на висока безработица и нисък потенциален растеж.

(4)В препоръката на Съвета относно икономическата политика на еврозоната на държавите членки от еврозоната бе препоръчано да предприемат действия, включително чрез своите планове за възстановяване и устойчивост, наред с другото, за да осигурят позиция на своите политики, която подкрепя възстановяването, и да продължат да подобряват конвергенцията, устойчивостта и устойчивия и приобщаващ растеж. Също така в препоръката на Съвета се препоръча да се засилят националните институционални рамки, да се гарантира макрофинансова стабилност, както и да се завърши ИПС и да се укрепи международната роля на еврото. [If the Council recommendation is not adopted by the time of the CID adoption, the recital will be removed].]

(5)На 27 април 2021 г. Гърция официално представи на Комисията своя национален план за възстановяване и устойчивост в съответствие с член 18, параграф 1 от Регламент (ЕС) 2021/241. Това бе предшествано от процес на консултации, проведени в съответствие с националната правна уредба, с местни и регионални органи, социални партньори, организации на гражданското общество, младежки организации и други заинтересовани страни. Националната ангажираност с плановете за възстановяване и устойчивост е в основата на тяхното успешно изпълнение и трайно въздействие на национално равнище, както и на надеждността им на европейско равнище. В съответствие с член 19 от посочения регламент Комисията направи оценка на целесъобразността, ефективността, ефикасността и съгласуваността на плана за възстановяване и устойчивост, като взе предвид насоките за оценка в приложение V към посочения регламент.

(6)Плановете за възстановяване и устойчивост следва да преследват общите цели на Механизма за възстановяване и устойчивост, създаден с Регламент (ЕС) 2021/241, и на Инструмента на ЕС за възстановяване, създаден с Регламент (ЕС) 2020/2094 на Съвета, за да се подпомогне възстановяването след кризата с COVID-19. Те следва да насърчават икономическото, социалното и териториалното сближаване в Съюза, като допринасят за шестте стълба, посочени в член 3 от Регламент (ЕС) 2021/241(7). Изпълнението на плановете на държавите членки за възстановяване и устойчивост ще представлява координирано усилие за инвестиции и реформи в целия Съюз. Чрез координираното и едновременно изпълнение на тези реформи и инвестиции, както и изпълнението на трансгранични проекти тези реформи и инвестиции взаимно ще се подсилват и ще пораждат положителни странични ефекти в целия Съюз. Поради това около една трета от въздействието на Механизма върху растежа и създаването на работни места в държавите членки ще дойде от странични ефекти от други държави членки.

Уравновесен отговор, допринасящ за шестте стълба

(7)В съответствие с член 19, параграф 3, буква а) и раздел 2.1 от приложение V към Регламент (ЕС) 2021/241 планът за възстановяване и устойчивост представлява в голяма степен (рейтинг „A“) всеобхватен и адекватно уравновесен отговор на икономическото и социалното положение, като по този начин допринася по подходящ начин и за шестте стълба, посочени в член 3 от Регламент (ЕС) 2021/241, като се вземат предвид специфичните предизвикателства на съответната държава членка, разпределените ѝ финансови средства, както и поисканата подкрепа под формата на заем.